b'\n_START_ARTICLE_\nPosteljica\n_START_PARAGRAPH_\nPosteljica, placenta ili plodva (lat. placenta: kola\xc4\x8d, od gr\xc4\x8d. \xcf\x80\xce\xbb\xce\xb1\xcf\xb0\xce\xbf\xe1\xbf\xa6\xcf\x82: ravan kola\xc4\x8d, od \xcf\x80\xce\xbb\xce\xac\xce\xbe: plo\xc4\x8da), organ koji povezuje plod sa zidom maternice radi opskrbe hranjivim tvarima, izbacivanja \xc5\xa1tetnih tvari i izmjene plinova. Posteljica je glavna zna\xc4\x8dajka vi\xc5\xa1ih sisavaca ili plodva\xc5\xa1a (Placentalia), ali postoji i kod nekih \xc5\xbeivotinja koje nisu sisavci uop\xc4\x87e. _NEWLINE_Rije\xc4\x8d placenta dolazi od latinske rije\xc4\x8di za kola\xc4\x8d, nastale od gr\xc4\x8dkog plak\xc3\xb3enta/plako\xc3\xbanta, tj. akuzativa od \xcf\x80\xce\xbb\xce\xb1\xce\xba\xcf\x8c\xce\xb5\xce\xb9\xcf\x82, \xcf\x80\xce\xbb\xce\xb1\xce\xba\xce\xbf\xcf\x8d\xcf\x82, plak\xc3\xb3eis/plako\xc3\xbas: "ravan, nalik plo\xc4\x8di", zbog njezine okrugle i ravne pojave kod ljudi. _NEWLINE_Prasisavci (nose jaja) i tobol\xc4\x8dari stvaraju strukturu placenta choriovitellina koja, dok je povezana s materni\xc4\x8dnim zidom, opskrbljuje plod hranjivim tvarima iz \xc5\xbeumanj\xc4\x8dane vre\xc4\x87e._NEWLINE_Posteljicu kao fetomaternalni organ \xc4\x8dine dvije komponente: fetusni dio posteljice (placenta fetalis, odn. chorion frondosum), koji se razvija iz iste blastociste koja oblikuje plod, i maj\xc4\x8din dio posteljice (placenta materna, odn. decidua basalis), koja se razvija iz maj\xc4\x8dina materni\xc4\x8dnog tkiva.\n_START_SECTION_\nStruktura\n_START_PARAGRAPH_\nKod \xc4\x8dovjeka je posteljica u prosjeku duga 22 centimetra i debela 2\xe2\x80\x932,5 centimetra, s tim da je sredi\xc5\xa1nji dio najdeblji, a rubovi su najtanji. U prosjeku je te\xc5\xa1ka 0,5 kilograma. Boja joj je crvenkasto-plava ili tamnocrvena. Povezana je s plodom preko pup\xc4\x8dane vrpce duge u prosjeku 55-60 centimetara, koja sadr\xc5\xbei dvije pup\xc4\x8dane arterije i jednu pup\xc4\x8danu venu.  Pup\xc4\x8dana vrpca ulazi u korionsku plo\xc4\x8du. \xc5\xbdile se granaju preko povr\xc5\xa1ine posteljice i dalje se dijele oblikuju\xc4\x87i mre\xc5\xbeu prekrivenu tankim slojem stanica. Kod ljudi posteljica naj\xc4\x8de\xc5\xa1\xc4\x87e ima oblik diska, ali veli\xc4\x8dina posteljice varira me\xc4\x91u razli\xc4\x8ditim vrstama sisavaca.\n_START_SECTION_\nRazvoj\n_START_PARAGRAPH_\nPosteljica se po\xc4\x8dinje razvijati nakon implantacije blastociste u endometrij maternice. Vanjski sloj blastociste pretvara se u trofoblast, koji sa\xc4\x8dinjava vanjski sloj posteljice. Ovaj vanjski sloj dalje se dijeli na dva sloja: citotrofoblast i sinciciotrofoblast. Sinciciotrofoblast (ina\xc4\x8de poznat i kao sincicij) sloj je polinuklearnih stanica koje pokrivaju povr\xc5\xa1inu posteljice. Nastaje kao rezultat diferencijacije i spajanja citotrofoblasta, procesom koji se nastavlja i tijekom daljnjeg razvoja posteljice. _NEWLINE_Posteljica raste tijekom trudno\xc4\x87e. Krajem prvog tromjese\xc4\x8dja trudno\xc4\x87e (otprilike 12-13 tjedana) prijenos maj\xc4\x8dine krvi u djetetov krvotok u potpunosti je razvijen.\n_START_SECTION_\nMaj\xc4\x8din placentarni krvotok\n_START_PARAGRAPH_\nU pripremi za implantaciju blastociste endometrij prolazi kroz proces "decidualizacije". Spiralne arterije u decidui postaju manje savijene i promjer im se pove\xc4\x87ava. Pove\xc4\x87ani promjer arterija i ravniji tok krvi javljaju se da bi pove\xc4\x87ali protok maj\xc4\x8dine krvi u posteljicu. Javlja se relativno visok tlak dok maj\xc4\x8dina krv ispunjava me\xc4\x91uresi\xc4\x8dni prostor i korionske resice se prokrvljuju, dopu\xc5\xa1taju\xc4\x87i odr\xc5\xbeavanje izmjene plinova. Kod ljudi i drugih hemokorijalnih plodva\xc5\xa1a, maj\xc4\x8dina krv dolazi u izravan kontakt s fetalnim korionom, iako nema razmjene teku\xc4\x87ine. Dok se tlak smanjuje izme\xc4\x91u pulseva, deoksigenirana krv vra\xc4\x87a se natrag kroz endometrijske vene._NEWLINE_Kroz maj\xc4\x8din placentarni krvotok u prosjeku protje\xc4\x8de 600-700 mL/min.\n_START_SECTION_\nFetoplacentarni krvotok\n_START_PARAGRAPH_\nDeoksigenirana fetalna krv prolazi kroz pup\xc4\x8dane arterije do posteljice. Na \xc4\x8dvoru pup\xc4\x8dane vrpce i na posteljici pup\xc4\x8dane arterije granaju se radijalno i formiraju korionske arterije. Nadalje, korionske arterije granaju se u kotiledonske arterije. Na kraju se ove arterije granaju u korionskim resicama u kapilare, dovode\xc4\x87i fetalnu krv jako blizu maj\xc4\x8dine krvi; ipak, do mije\xc5\xa1anja maj\xc4\x8dine i fetalne krvi ("postelji\xc4\x8dna barijera") ne dolazi._NEWLINE_Endotelini i prostanoidi uzrokuju vazokonstrikciju postelji\xc4\x8dnih arterija, dok du\xc5\xa1ikov monoksid uzrokuje vazodilataciju.\n_START_SECTION_\nPoro\xc4\x91aj posteljice\n_START_PARAGRAPH_\nPoro\xc4\x91aj posteljice po\xc4\x8dinje kao fiziolo\xc5\xa1ko razdvajanje od stijenke maternice. Ovaj period naziva se "tre\xc4\x87im stadijem poro\xc4\x91aja". Posteljica se obi\xc4\x8dno porodi 15-30 minuta nakon djeteta._NEWLINE_Poro\xc4\x91aj posteljice mo\xc5\xbee se ostvariti aktivno, npr. davanjem injekcije oksitocina. Naravno, posteljica mo\xc5\xbee iza\xc4\x87i i prirodnim putem, bez medicinske pomo\xc4\x87i. _NEWLINE_Obi\xc4\x8dno se pup\xc4\x8dana vrpca prere\xc5\xbee neposredno nakon ro\xc4\x91enja, ali navodno nema medicinskog razloga za to; prema teoriji, neprerezivanjem pup\xc4\x8dane vrpce odmah nakon ro\xc4\x91enja poma\xc5\xbee novoro\xc4\x91en\xc4\x8detu da se prilagodi izvanmateri\xc4\x8dnom \xc5\xbeivotu, posebno kod djece ro\xc4\x91ene prije termina.\n_START_SECTION_\nIshrana\n_START_PARAGRAPH_\nIspunjavanje me\xc4\x91uresi\xc4\x8dnih prostora posteljice maj\xc4\x8dinom krvlju omogu\xc4\x87uje prijenos hranjivih tvari i kisika iz majke u plod, kao i prijenos otpadnih tvari i ugljikova dioksida iz djetetove u maj\xc4\x8dinu krv. Prijenos hranjivih tvari doga\xc4\x91a se preko procesa aktivnog i pasivnog prijenosa. Aktivni prijenos omogu\xc4\x87uje odr\xc5\xbeavanje zna\xc4\x8dajno razli\xc4\x8ditih koncentracija raznih velikih molekula u krvnoj plazmi s obje strane postelji\xc4\x8dne barijere._NEWLINE_\xc5\xa0tetne situacije kod trudno\xc4\x87e, kao \xc5\xa1to su maj\xc4\x8dina \xc5\xa1e\xc4\x87erna bolest ili pretilost, mogu pove\xc4\x87ati ili smanjiti razinu nosa\xc4\x8da hranjivih tvari, \xc5\xa1to dovodi do prevelika ili ograni\xc4\x8dena rasta ploda.\n_START_SECTION_\nIzlu\xc4\x8divanje\n_START_PARAGRAPH_\nOtpadni proizvodi izlu\xc4\x8deni iz fetusa, kao \xc5\xa1to su ureja, mokra\xc4\x87na kiselina i kreatinin, prenose se u maj\xc4\x8dinu krv difuzijom preko posteljice.\n_START_SECTION_\nImunost\n_START_PARAGRAPH_\nImunoglobulini G mogu prolaziti kroz \xc4\x8dovje\xc4\x8dju posteljicu, omogu\xc4\x87uju\xc4\x87i za\xc5\xa1titu ploda u maternici. Prijenos antitijela zapo\xc4\x8dinje izme\xc4\x91u 20. i 24. tjedna trudno\xc4\x87e. Ovakva pasivna imunost traje nekoliko mjeseci nakon ro\xc4\x91enja. Me\xc4\x91utim, imunoglobulin M ne mo\xc5\xbee pro\xc4\x87i kroz posteljicu, \xc5\xa1to je razlog tome da neke infekcije ste\xc4\x8dene tijekom trudno\xc4\x87e mogu biti smrtonosne za dijete._NEWLINE_Nadalje, posteljica funkcionira kao selektivna barijera protiv prijenosa mikroorganizama. Me\xc4\x91utim, kada posteljica ne obavlja dovoljno dobro ovu funkciju, mo\xc5\xbee do\xc4\x87i do vertikalne transmisije uzro\xc4\x8dnika infektivnih bolesti.\n_START_SECTION_\nDruge funkcije\n_START_PARAGRAPH_\nPlacenta tako\xc4\x91er sadr\xc5\xbei odre\xc4\x91enu koli\xc4\x8dinu rezervne krvi i predaje ju plodu u slu\xc4\x8daju hipotenzije ili hipertenzije.'